Απόφαση της Επιτροπής

της 13ης Ιουλίου 2001

για την έγκριση των προγραμμάτων που υπέβαλε η Ιταλία για την απόκτηση του καθεστώτος των εγκεκριμένων ζωνών και εκμεταλλεύσεων σε μη εγκεκριμένες ζώνες όσον αφορά τη λοιμώδη αιματοποιητική νέκρωση και την ιογενή αιμορραγική σηψαιμία καθώς και την κατάργηση των αποφάσεων 98/359/ΕΟΚ και 2000/310/ΕΚ

[κοινοποιηθείσα υπό τον αριθμό Ε(2001) 1895]

(Το κείμενο στην ιταλική γλώσσα είναι το μόνο αυθεντικό)

(Κείμενο που παρουσιάζει ενδιαφέρον για τον ΕΟΧ)

(2001/576/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

τη συνθήκη για την ίδρυση της Ευρωπαϊκής Κοινότητας,

την οδηγία 91/67/ΕΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου που διέπουν την εμπορία ζώων και προϊόντων υδατοκαλλιέργειας [1] όπως τροποποιήθηκε τελευταία από την οδηγία 98/45/ΕΚ [2], και ιδίως το άρθρο 10 παράγραφος 2,

Εκτιμώντας τα ακόλουθα:

(1) Τα κράτη μέλη δύνανται να υποβάλλουν στην Επιτροπή πρόγραμμα που επιτρέπει σε μια ζώνη ή σε μια μη εγκεκριμένη ζώνη να αποκτήσει το καθεστώς της εγκεκριμένης ζώνης ή εκμετάλλευσης σε σχέση με ορισμένες νόσους που προσβάλλουν τους ιχθείς.

(2) Με την απόφαση 98/359/ΕΚ της Επιτροπής [3] εγκρίθηκε ένα πρόγραμμα σχετικά με την λοιμώδη αιματοποιητική νέκρωση (IΗΝ) και με την ιογενή αιμορραγική σηψαιμία (VHS), προκειμένου να αποκτήσει το καθεστώς της εγκεκριμένης ζώνης η αυτόνομη επαρχία του Trento.

(3) Με την απόφαση 2000/310/ΕΚ της Επιτροπής [4] εγκρίθηκε ένα πρόγραμμα σχετικά με την IHN και τη VHS, προκειμένου να αποκτήσουν το καθεστώς των εγκεκριμένων εκμεταλλεύσεων πέντε εκμεταλλεύσεις της επαρχίας Udine που βρίσκονται σε μη εγκεκριμένες ζώνες.

(4) Η Ιταλία υπέβαλε στην Επιτροπή ένα συμπληρωματικό πρόγραμμα σχετικά με την IHN και με τη VHS, προκειμένου να αποκτήσει το καθεστώς της εγκεκριμένης ζώνης ένα μέρος της λεκάνης απορροής που βρίσκεται στην περιφέρεια Veneto (της επαρχίας Belluno).

(5) Η Ιταλία υπέβαλε επίσης στην Επιτροπή συμπληρωματικά προγράμματα σχετικά με την IHN και με την VHS, προκειμένου να αποκτήσουν το καθεστώς των εγκεκριμένων εκμεταλλεύσεων δύο εκμεταλλεύσεις που βρίσκονται σε μη εγκεκριμένες ζώνες. Η μiα βρίσκεται στην αυτόνομη περιφέρεια της κοιλάδας Aosta και η άλλη στην επαρχία Vicenza της περιφέρειας Veneto.

(6) Τα εν λόγω προγράμματα προσδιορίζουν τη γεωγραφική θέση των σχετικών ζωνών και εκμεταλλεύσεων, τα μέτρα που πρέπει να ληφθούν από τις επίσημες υπηρεσίες, τις διαδικασίες που πρέπει να ακολουθηθούν από τα εγκεκριμένα εργαστήρια, τη σημασία των σχετικών νόσων και τα μέτρα καταπολέμησης των νόσων αυτών σε περίπτωση ανίχνευσης τους.

(7) Μετά από εξονυχιστικό έλεγχο εκ μέρους της Επιτροπής και των κρατών μελών, διαπιστώθηκε ότι τα υποβληθέντα προγράμματα συμφωνούν με το άρθρο 10 της οδηγίας 91/67/ΕΚ.

(8) Ορισμένες ζώνες στην αυτόνομη επαρχία Trento, που καλύπτονται από το πρόγραμμα το οποίο αναφέρεται στην απόφαση 98/359/EK της Επιτροπής [5], απέκτησαν το καθεστώς της εγκεκριμένης ζώνης κατά την έννοια του άρθρου 5 παράγραφος 2 της οδηγίας 91/67/ΕΟΚ σε σχέση με την IHN και με τη VHS, με την απόφαση 98/395/ΕΚ και, επομένως, θα πρέπει να αφαιρεθούν από τον κατάλογο των ζωνών οι οποίες καλύπτονται από αυτό το πρόγραμμα.

(9) Για λόγους σαφήνειας θα πρέπει, με την παρούσα απόφαση, να αντικατασταθούν ορισμένα εγκεκριμένα προγράμματα σχετικά με την IHN και τη VHS, που εφαρμόζονται με στόχο να αποκτήσουν το καθεστώς της εγκεκριμένης ζώνης περιοχές που βρίσκονται στην αυτόνομη επαρχία Trento και εκμεταλλεύσεις που βρίσκονται σε μη εγκεκριμένες ζώνες της επαρχίας Udine. Για το λόγο αυτό θα πρέπει να καταργηθούν οι αποφάσεις 98/359/ΕK και 2000/310/ΕΚ. Επιπλέον, οι ονομασίες των ζωνών και εκμεταλλεύσεων στις οποίες εφαρμόζονται τα προγράμματα θα πρέπει να προσδιοριστούν και να εγγραφούν σε έναν κατάλογο ο οποίος θα αποτελεί το παράρτημα της παρούσας απόφασης.

(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Με την παρούσα απόφαση εγκρίνονται τα προγράμματα τα σχετικά με την IHN και τη VHS που υπέβαλε η Ιταλία, προκειμένου να αποκτήσουν το καθεστώς της εγκεκριμένης ζώνης και της εγκεκριμένης εκμετάλλευσης οι ζώνες και οι εκμεταλλεύσεις που περιλαμβάνονται στο παράρτημα της παρούσας απόφασης και βρίσκονται σε μη εγκεκριμένες ζώνες.

Άρθρο 2

Με την παρούσα απόφαση καταργούνται οι αποφάσεις 98/359/ΕΚ και 2000/310/ΕΚ.

Άρθρο 3

Η Ιταλία θα θέσει σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθεί με το πρόγραμμα που αναφέρεται στο άρθρο 1.

Άρθρο 4

Η παρούσα απόφαση απευθύνεται στην Ιταλική Δημοκρατία.

Βρυξέλλες, 13 Ιουλίου 2001.

Για την Επιτροπή

David Byrne

Μέλος της Επιτροπής

[1] ΕΕ L 46 της 19.2.1991, σ. 1.

[2] ΕΕ L 189 της 3.7.1998, σ. 12.

[3] ΕΕ L 163 της 6.6.1998, σ. 43.

[4] ΕΕ L 104 της 29.4.2000, σ. 75.

[5] ΕΕ L 176 της 20.6.1998, σ. 30.

--------------------------------------------------

ΠΑΡΑΡΤΗΜΑ

A. ΚΑΤΑΛΟΓΟΣ ΤΩΝ ΖΩΝΩΝ ΣΤΙΣ ΟΠΟΙΕΣ ΕΚΤΕΛΟΥΝΤΑΙ ΠΡΟΓΡΑΜΜΑΤΑ ΜΕ ΣΤΟΧΟ ΤΗΝ ΑΠΟΚΤΗΣΗ ΤΟΥ ΚΑΘΕΣΤΩΤΟΣ ΤΗΣ ΕΓΚΕΚΡΙΜΕΝΗΣ ΖΩΝΗΣ ΣΕ ΣΧΕΣΗ ΜΕ ΤΗΝ IHN ΚΑΙ ΜΕ ΤΗΝ VHS

1. ΠΕΡΙΦΕΡΕΙΑ: ΑΥΤΟΝΟΜΗ ΕΠΑΡΧΙΑ ΤΟΥ TRENTO

Ηπειρωτικές ζώνες

ZONA VAL DI SOLE E DI NON

- Η λεκάνη απορροής από την πηγή του ποταμού Noce μέχρι το φράγμα S. Giustina

ZONA VAL DE FERSINA

- Η λεκάνη απορροής από την πηγή του ποταμού Fersina μέχρι τον καταρράκτη Ponte Alto

ZONA VAL DELL' ADIGE

- Η λεκάνη απορροής από την πηγή του ποταμού Adige μέχρι το φράγμα Ala (υδροηλεκτρικός σταθμός παραγωγής ενέργειας)

ZONA VAL RENDENA, ALTO E BASSO SARCA

- Η λεκάνη απορροής από την πηγή του ποταμού Sarca μέχρι το φράγμα Torbole (υδροηλεκτρικός σταθμός παραγωγής ενέργειας). Η ζώνη οριοθετείται από το φράγμα Ponte Pià, εκτός από τις λεκάνες απορροής των χειμάρρων Manes, Arnò και Ambies και την περιοχή των λιμνών.

ZONA TORRENTE ARNÒ

- Η λεκάνη απορροής από την πηγή του χειμάρρου Arnò μέχρι τα κατάντη φράγματα, τα οποία βρίσκονται πριν την εκβολή του χειμάρρου Arnò στον ποταμό Sarca.

ZONA VAL BANALE

- Η λεκάνη απορροής από την πηγή του ποταμού Ambies μέχρι το φράγμα ενός υδροηλεκτρικού σταθμού παραγωγής ενέργειας.

ZONA VARONE

- Η λεκάνη απορροής από την πηγή του ποταμού Magnone μέχρι τον καταρράκτη.

ZONA VAL DI LEDRO

- Η λεκάνη απορροής από την πηγή των χειμάρρων Massangia και Ponale μέχρι τον υδροηλεκτρικό σταθμό παραγωγής ενέργειας.

ZONA ALTO E BASSO CHIESE

- Η λεκάνη απορροής του ποταμού Chiese από την πηγή μέχρι το φράγμα Condino, εκτός από τις λεκάνες απορροής των χειμάρρων Adanà και Palvico

ZONA TORRENTE PALVICO

- Η λεκάνη απορροής από την πηγή του χειμάρρου Palvico μέχρι ένα φράγμα που έχει κατασκευαστεί από σκυρόδεμα και πέτρες.

ZONA VALSUGANA

- Η λεκάνη απορροής από την πηγή του ποταμού Brenta μέχρι το φράγμα Marzotto

2. ΠΕΡΙΦΕΡΕΙΑ: Η ΠΕΡΙΦΕΡΕΙΑ ΤΗΣ ΒΕΝΕΤΙΑΣ

Ηπειρωτικές ζώνες

- Η λεκάνη απορροής στην επαρχία Belluno από την πηγή του ποταμού Belluno, από την πηγή του ποταμού Ardo μέχρι το κατάντη φράγμα (που βρίσκεται πριν την εκβολή του ποταμού Ardo στον ποταμό Piave) της εκμετάλλευσης Centro Sperimentale di Acquacoltura, Valli di Bolzano Bellunese, Belluno.

B. ΚΑΤΑΛΟΓΟΣ ΕΚΜΕΤΑΛΛΕΥΣΕΩΝ ΟΙ ΟΠΟΙΕΣ ΒΡΙΣΚΟΝΤΑΙ ΣΕ ΜΗ ΕΓΚΕΚΡΙΜΕΝΕΣ ΖΩΝΕΣ ΣΕ ΣΧΕΣΗ ΜΕ ΤΗ IHN ΚΑΙ ΤΗΝ VHS ΣΤΙΣ ΟΠΟΙΕΣ ΕΚΤΕΛΟΥΝΤΑΙ ΠΡΟΓΡΑΜΜΑΤΑ ΜΕ ΣΤΟΧΟ ΤΗΝ ΑΠΟΚΤΗΣΗ ΤΟΥ ΚΑΘΕΣΤΩΤΟΣ ΤΗΣ ΕΓΚΕΚΡΙΜΕΝΗΣ ΕΚΜΕΤΑΛΛΕΥΣΗΣ

1. ΠΕΡΙΦΕΡΕΙΑ: FRIULI VENEZIA GIULIA, ΕΠΑΡΧΙΑ UDINE

Ηπειρωτικές ζώνες

Εκμεταλλεύσεις στην υδρογραφική λεκάνη του ποταμού Tagliamento:

- Ente Tutela Pesca del Friuli Venezia Giulia, impianto di Forni di Sotto,

- Ente Tutela Pesca del Friuli Venezia Giulia, impianto di Grauzaria di Moggio Udinese,

- Ente Tutela Pesca del Friuli Venezia Giulia, impianto di Amaro,

- Ente Tutela Pesca del Friuli Venezia Giulia, impianto di Somplago Mena di Cavazzo Carnico,

- Azienda Vidotti Giulio s.n.c., Sutrio

2. ΠΕΡΙΦΕΡΕΙΑ: ΑΥΤΟΝΟΜΗ ΠΕΡΙΦΕΡΕΙΑ ΤΗΣ ΚΟΙΛΑΔΑΣ AOSTA

Ηπειρωτικές ζώνες

Εκμεταλλεύσεις στην υδρογραφική λεκάνη του ποταμού Dora Baltea:

- Stabilimento ittiogenico regionale, Morgex, Rue Mont Blanc 14

3. ΠΕΡΙΦΕΡΕΙΑ: Η ΠΕΡΙΦΕΡΕΙΑ ΤΗΣ ΒΕΝΕΤΙΑΣ

Ηπειρωτικές ζώνες

Εκμεταλλεύσεις στην υδρογραφική λεκάνη του ποταμού Brenta:

- Polo Guerrino, Via S. Martino 51, Loc. Campese, Bassano del Grappa, province of Vicenza

--------------------------------------------------